钦定古今图书集成/历象汇编/乾象典/第088卷 > 《诗经》 > 《小雅𫠆弁》
## 钦定古今图书集成/历象汇编/乾象典/第088卷 > 《诗经》 > 《小雅𫠆弁》

如彼雨雪，先集维霰。

〈传〉霰，暴雪也。〈笺〉将大雨雪，始必微温，雪自上下，遇温气而搏，谓之“霰。”久而寒胜，则大雪矣。〈疏〉初为霰者，久必暴雪，故言暴雪耳，非谓霰即暴雪也。“先集”者，谓雪集聚也，解雪当能下而言集意。天将大雨雪，其始必微温暖，雪自上下，逢遇温气消释，集聚而搏，谓之霰。积久而雪之寒气，胜此温气，则大雪散下。《大戴礼》曾子云：“阳之专气为霰，阴之专气为雹。”盛阳之气，在雨水则温暖，为阴，气薄而胁之不相入，则搏为雹也。盛阴之气，在雨水则凝滞而为雪。阳气薄，而胁之不相入，则消散而下，因水而为霰。是霰由阳气所薄而为之，故言遇温气而搏也。